Twee sterf ná motorfiets voetganger trefArgieffoto: ER24 Twee mans is Donderdagaand dood nadat ŉ motorfiets ŉ voetganger in Muldersdrift, wes van Johannesburg, getref het. Russel Meiring, woordvoerder van ER24, het gesê die botsing het in Hendrik Potgieterweg plaasgevind. “Paramedici het die liggame van twee mans, die motorfietsryer en die voetganger, in die middel van die pad aangetref toe hulle by die toneel opgedaag het,” het Meiring gesê. “Die motorfiets se wrak was sowat 50 m verder.” Albei mans is op die toneel dood verklaar. “Na wat verneem word, het die voetganger nie die aankomende motorfiets gesien toe hy die pad oorgesteek het nie,” het hy bygevoeg. Die voorval word ondersoek.